

VLADA REPUBLIKE HRVATSKE

Zagreb, 21. lipnja 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje sporazuma o tumačenju i primjeni ugovora o Energetskoj povelji između Europske unije, Europske zajednice za atomsku energiju i njihovih država članica |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 7. Zakona o sklapanju i izvršavanju međunarodnih ugovora („Narodne novine“, broj 28/96.), Vlada Republike Hrvatske je na sjednici održanoj \_\_\_\_\_\_\_\_ 2024. donijela

**O D L U K U**

**o pokretanju postupka za sklapanje**

**Sporazuma o tumačenju i primjeni Ugovora o Energetskoj povelji**

**između Europske unije, Europske zajednice za atomsku energiju i njihovih država članica**

**I.**

 Na temelju članka 139. Ustava Republike Hrvatske („Narodne novine“, br. 85/10. – pročišćeni tekst i 5/14. – Odluka Ustavnog suda Republike Hrvatske) pokreće se postupak za sklapanje Sporazuma o tumačenju i primjeni Ugovora o Energetskoj povelji između Europske unije, Europske zajednice za atomsku energiju i njihovih država članica (u daljnjem tekstu: Sporazum).

**II.**

 Imajući na umu pravila međunarodnog običajnog prava kako su kodificirana u Bečkoj konvenciji o pravu međunarodnih ugovora, te uzimajući u obzir da članice organizacije regionalne gospodarske integracije u smislu članka 1. stavka 3. Ugovora o Energetskoj povelji ovime izražavaju zajednički dogovor o tumačenju i primjeni ugovora u svojim međusobnim odnosima, slijedom presude Suda EU-a u predmetu C-284/16, Slowakische Republik protiv Achmea BV (u daljnjem tekstu: presuda Achmea), te presude u predmetu C-741/19, République de Moldavie protiv Komstroy (u daljnjem tekstu: presuda Komstroy), Europska unija, EURATOM i države članice započele su pregovore o sklapanju sporazuma o tumačenju i primjeni Ugovora o Energetskoj povelji (u daljnjem tekstu: ECT).

Sud EU-a je 6. ožujka 2018., u presudi *Achmea* odlučio da su odredbe o arbitraži između ulagača i države u međunarodnim sporazumima sklopljenima između država članica Europske unije protivne Ugovorima EU-a i zbog te neusklađenosti ne mogu se primjenjivati nakon datuma na koji je posljednja od stranaka bilateralnog ugovora o ulaganju unutar EU-a postala država članica Europske unije.

U presudi *Komstroy* od 2. rujna 2021., Sud EU-a je odlučio da članak 26. stavak 2. točku (c) ECT-a treba tumačiti na način da se ne primjenjuje na sporove između države članice i ulagatelja iz druge države članice u vezi s ulaganjem potonje države članice u prvoj državi članici. Svrha ECT-a je uređivati bilateralne odnose između dviju ugovornih stranaka stoga se prava i obveze iz ECT-a primjenjuju samo bilateralno, između dviju ugovornih stranaka.

Europska unija, EURATOM i države članice Sporazumom će potvrditi da dijele zajednički dogovor o neprimjenjivosti članka 26. ECT-a kao osnove za arbitražne postupke unutar EU-a.

Sporazumom će se potvrditi da se ECT nikada nije primjenjivao, ne primjenjuje niti će se primjenjivati unutar EU-a, da ECT ne može služiti kao osnova za arbitražni postupak i da se klauzula o vremenskom ograničenju valjanosti ne primjenjuje unutar EU-a. Također će se odrediti obveze država članica u slučaju da su uključene u arbitražni postupak na temelju zahtjeva na temelju članka 26. ECT-a.

Uz parafiranje Sporazum kao potvrde stabilnosti teksta Sporazuma, Europska unija, EURATOM i države članice potpisat će *Izjavu o pravnim posljedicama presude Suda u predmetu Komstroy i zajednički dogovor o neprimjenjivosti članka 26. Ugovora o energetskoj povelji kao osnove za arbitražne postupke unutar EU*, u istom sadržaju kao i Sporazum, za čije stupanje na snagu nije potreban formalni postupak potvrđivanja na nacionalnim razinama, a kojom će preuzeti obvezu poduzimanja svih napora kako bi pravodobno položile svoje isprave o ratifikaciji, odobrenju ili prihvaćanju Sporazuma.

**III.**

 Sklapanje Sporazuma predlaže se radi pravne sigurnosti u pogledu sadašnjih te mogućih budućih arbitražnih postupaka unutar EU-a na temelju ECT-a te potvrđivanja nespojivosti takvih arbitražnih postupaka s Ugovorima EU-a.

**IV.**

 Prihvaća se Nacrt sporazuma.

 Nacrt sporazuma iz stavka 1. ove točke sastavni je dio ove Odluke.

**V.**

 Pregovori za sklapanje Sporazuma vođeni su u okviru Posebne skupine o Sporazumu inter se o tumačenju Ugovora o Energetskoj povelji osnovane u okviru Europske komisije, te u tu svrhu nije potrebno osiguranje dodatnih sredstava u državnom proračunu Republike Hrvatske.

Ovlašćuje se izvanredna i opunomoćena veleposlanica Republike Hrvatske u svojstvu stalne predstavnice Republike Hrvatske pri Europskoj uniji i pri Europskoj zajednici za atomsku energiju, u ime Republike Hrvatske, parafira Sporazum.

**VI.**

 Ovlašćuje se ministar gospodarstva da u ime Republike Hrvatske potpiše Sporazum.

U slučaju njegove spriječenosti, ovlašćuje se veleposlanica Republike Hrvatske u svojstvu stalne predstavnice Republike Hrvatske pri Europskoj uniji i pri Europskoj zajednici za atomsku energiju da, u ime Republike Hrvatske, potpiše Sporazum.

**VII.**

 Izvršavanje Sporazuma neće zahtijevati dodatna financijska sredstva iz državnog proračuna Republike Hrvatske.

**VIII.**

 Sporazum ne zahtijeva donošenje novih ili izmjenu postojećih zakona, ali podliježe potvrđivanju sukladno članku 18. Zakona o sklapanju i izvršavanju međunarodnih ugovora.

Klasa:

Ur.broj:

Zagreb,

 **PREDSJEDNIK**

 **mr. sc. Andrej PlenkovićOBRAZLOŽENJE**

Ugovor o Energetskoj povelji (ECT) je međunarodni ugovor o trgovini i ulaganjima u energetski sektor s 53 ugovorne stranke, uključujući Europsku uniju, EURATOM i 26 država članica EU-a. Potpisan je 1994. i na snazi je od 1998., a njime se utvrđuju pravila za trgovinu i provoz energetskih proizvoda, kao i odredbe o zaštiti ulaganja na području energetike.

Budući da od 1990-ih nije ažuriran, odredbe ECT-a prilično su zastarjele, što je dovelo do toga da je ECT postao jedna od najčešćih meta investicijskih arbitraža, osobito zadnjih desetak godina, dok su pojedine DČ postale najčešće predmet tužbi i to *intra*-EU sporova.

Slijedom toga i s obzirom na sve veće nezadovoljstvo ugovornih stranaka i civilnog društva, u studenome 2018. pokrenut je proces modernizacije ECT-a usmjeren na odredbe o standardima zaštite ulaganja, kao i na ograničavanje zaštite fosilnih goriva i poticanje održivog razvoja.

U međuvremenu, neke od država članica su se povukle iz ECT-a (Italija još 2015., Francuska, Njemačka i Poljska 2023., a Luksemburg će se povući do sredine 2024.) Osim toga, Nizozemska, Slovenija, Španjolska, Danska, Irska i Portugal najavile su svoju namjeru jednostranog povlačenja, a trenutno se u Vijeću vodi i rasprava o povlačenju Europske unije i EURATOM-a iz ECT-a Međutim, unatoč povlačenju, klauzula o vremenskom ograničenju valjanostiECT-a primjenjuje se još sljedećih 20 godina nakon povlačenja.

Europska unija, EURATOM i države članice su oduvijek smatrali da se ECT u cijelosti ne primjenjuje unutar EU-a. Međutim, s obzirom na suprotno stajalište arbitražnih sudova, te slijedom dviju presuda Suda EU-a u predmetima *Achmea* (2018.) i *Komstroy* (2021.), Europska unija, EURATOM i države članice su odlučili to pitanje pojasniti u Sporazumu o tumačenju ECT-a i zajedničkoj izjavi Europske unije, EURATOM-a i država članica kako bi se otklonila svaka opasnost od proturječnosti između ECT-a i Ugovora EU-a.

Naime, Sud EU-a je u presudi od 6. ožujka 2018., *Achmea, C-284/16 (EU:C:2018:158)*, presudio da su odredbe o arbitraži između ulagača i države u međunarodnim ugovorima o ulaganjima među državama članicama Europske unije protivne Ugovorima EU-a i da se zbog te neusklađenosti ne mogu primjenjivati nakon datuma na koji je posljednja od stranaka bilateralnog ugovora o ulaganjima unutar EU-a postala država članica Europske unije.

Primjenjujući ista načela, u presudi *Komstroy, C-741/19 (EU:C:2021:655, t. 66.)* od 2. rujna 2021., Sud EU-a odlučio je da se članak 26. stavak 2. točka (c) ECT-a mora tumačiti na način da se ne primjenjuje na sporove između države članice i ulagača iz druge države članice u vezi s ulaganjem koje je potonji izvršio u prvoj državi članici.

Sud EU-a je tim presudama na obvezujući i mjerodavan način potvrdio da arbitraža unutar EU-a na temelju članka 26. ECT-a nije spojiva s Ugovorima EU-a. Međutim, arbitražni sudovi dosljedno i gotovo jednoglasno donose odluke prema kojima se članak 26. ECT-a primjenjuje unutar EU-a iako se prema Sudu EU-a svaka takva arbitražna odluka mora smatrati nespojivom s pravom EU-a i ne može proizvoditi nikakav pravni učinak.

Slijedom toga u studenom 2022. osnovana je Posebna skupina o Sporazumu *inter se* o tumačenju Ugovora o Energetskoj povelji s ciljem dogovora oko teksta Sporazuma. Sporazumom će se potvrditi da se ECT nikada nije primjenjivao, ne primjenjuje, niti će se primjenjivati unutar EU-a, da ECT ne može služiti kao osnova za arbitražni postupak i da se klauzula o vremenskom ograničenju valjanosti ne primjenjuje unutar EU-a. Također će se odrediti obveze država članica u slučaju da su uključene u arbitražni postupak na temelju zahtjeva na temelju članka 26. ECT-a. S obzirom na retroaktivni učinak Sporazuma, on bi se primjenjivao i na sporove koji su u tijeku.

Rasprave o tekstu Sporazuma završene su krajem 2023. te se sredinom lipnja 2024. planira njegovo parafiranje od strane Europske unije, EURATOM-a i država članica čime će se označiti kraj pregovora na tehničkoj razini i potvrditi stabilnost teksta Sporazuma. Na temelju parafiranog Sporazuma Europska komisija će pokrenuti postupak u Vijeću kako bi Europska unija i EURATOM mogle postati stranke tog Sporazuma te kako bi se odlučilo o pravnoj osnovi Sporazuma.

Budući su pojedine države članice Europske unije izrazile zabrinutosti oko dugotrajnog procesa donošenja i ratifikacije Sporazuma, dogovoreno je potpisivanje *Izjave o pravnim posljedicama presude Suda u predmetu Komstroy i zajednički dogovor o neprimjenjivosti članka 26. Ugovora o energetskoj povelji kao osnove za arbitražne postupke unutar Europske unije*, u istom sadržaju kao i Sporazum, za čije stupanje na snagu nije potreban formalni postupak potvrđivanja na nacionalnim razinama. Budući da Izjava kao instrument trenutno stupa na snagu i neposredno se primjenjuje, dogovoren je kombinirani pristup koji se sastoji od Izjave i Sporazuma, pri čemu će države članice istovremeno potpisati Izjavu i parafirati Sporazum kao potvrdu stabilnosti teksta Sporazuma, uz obvezu poduzimanja svih napora kako bi pravodobno položile svoje isprave o ratifikaciji, odobrenju ili prihvaćanju tog Sporazuma.

Sporazumom će Europska unija, EURATOM i države članice potvrditi da dijele zajedničko razumijevanje o tumačenju i primjeni ECT-a, u skladu s kojim se članak 26. tog ugovora ne primjenjuje kao osnova za arbitražne postupke unutar EU-a te da u tom pogledu članak 47. stavak 3. ECT-a ne proizvodi pravne učinke u odnosima unutar EU-a.

Odlukom se prihvaća Nacrt sporazuma te se utvrđuje da je sastavni dio ove Odluke.

Ovlašćuje se ministar gospodarstva da, u ime Republike Hrvatske, potpiše Sporazum, a u slučaju njegove spriječenosti, veleposlanica Republike Hrvatske u svojstvu stalne predstavnice Republike Hrvatske pri Europskoj uniji i pri Europskoj zajednici za atomsku energiju.

Sporazum ne zahtijeva donošenje novih ili izmjenu postojećih zakona, ali podliježe potvrđivanju po članku 18. Zakona o sklapanju i izvršavanju međunarodnih ugovora.

Izvršavanje Sporazuma neće zahtijevati dodatna financijska sredstva iz državnog proračuna Republike Hrvatske.